บลจ.กรุงไทย เปิดขายตราสารหนี้ตปท.6 เดือนช่วง 4-9 มิ.ย.ชูผลตอบแทน 2%
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน กรุงไทย จำกัด (มหาชน) เปิดเผยว่า บริษัทจะเปิดจำหน่ายกองทุนเปิดกรุงไทยตราสารหนี้ เอฟไอเอฟ เอ็นแฮนซ์ 15 (KTFFE15) ระหว่างวันที่ 4-9 มิ.ย.อายุโครงการ 6 เดือน เพื่อรองรับกลุ่มผู้ลงทุนที่ต้องการพักเงิน และต้องการโอกาสในการรับผลตอบแทนตามที่กำหนดไว้ ซึ่งคาดว่าจะได้รับผลตอบแทนประมาณ 2.00% ต่อปี
3 มิ.ย. 2558

นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน กรุงไทย จำกัด (มหาชน) เปิดเผยว่า บริษัทจะเปิดจำหน่ายกองทุนเปิดกรุงไทยตราสารหนี้ เอฟไอเอฟ เอ็นแฮนซ์ 15 (KTFFE15) ระหว่างวันที่ 4-9 มิ.ย.อายุโครงการ 6 เดือน เพื่อรองรับกลุ่มผู้ลงทุนที่ต้องการพักเงิน และต้องการโอกาสในการรับผลตอบแทนตามที่กำหนดไว้ ซึ่งคาดว่าจะได้รับผลตอบแทนประมาณ 2.00% ต่อปี
โดยกองทุนมีนโยบายลงทุนในตราสารหนี้ทั้งในและต่างประเทศ ซึ่งประกอบด้วย เงินฝากประจำ Bank of China , เงินฝากประจำ Turkiye Garanti Bankasi A.S. , MTN ออกโดย Turkiye IS Bankasi A.S. , MTN ออกโดย Banco ABC ( Brasil ) และ MTN ออกโดย Banco BTG Pactual S.A.ในสัดส่วน 90 % ของมูลค่าทรัพย์สินสุทธิของกองทุน ส่วนที่เหลือลงทุนในตราสารหนี้ในประเทศ ประเภท ตั๋วแลกเงิน บมจ.บัตรกรุงไทย(KTC)              
ทั้งนี้ การเปิดขายกองทุนใหม่ดังกล่าว มีขึ้นหลังจากที่ได้เปิดจำหน่ายกองทุนเปิดกรุงไทยตราสารหนี้ เอฟไอเอฟเอ็นแฮนซ์ 14 (KTFFE14 )นั้นได้รับความสนใจจากนักลงทุนอย่างมาก โดยเสนอขายเพียง 2 วัน ยอดขายเต็มมูลค่าโครงการ 5,000 ล้านบาท
นางชวินดา กล่าวอีกว่า ในช่วงภาวะตลาดหุ้นมีความผันผวนในกรอบที่จำกัดและอัตราดอกเบี้ยนโยบายปรับตัวลงถึง 2 ครั้งส่งผลให้นักลงทุนหันมาลงทุนในกองทุนเปิดกรุงไทยธนทรัพย์พลัส (KTPLUS) และกองทุนเปิดกรุงไทยตราสารหนี้ระยะสั้น 1 ถึง 3 ปี (KTFIX-1Y3Y ) เพิ่มมากขึ้นอย่างต่อเนื่อง เพื่อเป็นการพักเงินไว้สำหรับรอจังหวะในการลงทุนต่อไป
โดยนับจากสิ้นปี 57 มูลค่าทรัพย์สินสุทธิของกองทุน KTPLUS อยู่ที่ประมาณ 29,000 ล้านบาท และล่าสุดมูลค่าทรัพย์สินสุทธิ ณ วันที่ 2 มิ.ย. อยู่ที่ 53,840 ล้านบาทโตขึ้นประมาณ 86% ส่วนกองทุน KTFIX-1Y3Y มีมูลค่าทรัพย์สินสุทธิ ณ สิ้นปี 57 อยู่ที่ ประมาณ 2,400 ล้านบาท ล่าสุด ณ วันที่ 2 มิ.ย. มีมูลค่าทรัพย์สินสุทธิ อยู่ที่ 7,658 ล้านบาท หรือโตขึ้นประมาณ 219 %
กองทุน KTPLUS มีนโยบายลงทุนในตราสารหนี้ เงินฝาก ตราสารทางการเงิน ที่มีคุณภาพ และให้ผลตอบแทนที่เหมาะสมกับความเสี่ยงทั้งในและต่างประเทศโดยกองทุนอาจพิจารณาลงทุนในต่างประเทศได้ ไม่เกิน 50 % ของมูลค่าทรัพย์สินสุทธิของกองทุน ส่วนกองทุน KTFIX-1Y3Y เน้นลงทุนในตราสารหนี้ในประเทศ ที่มีคุณภาพ และให้ผลตอบแทนที่เหมาะสมกับความเสี่ยง ตามที่คณะกรรมการกำกับหลักทรัพย์และตลาดหลักทรัพย์(ก.ล.ต.) กำหนด
สำหรับผลตอบแทน ณ วันที่ 29 พ.ค.57 กองทุน KTPLUS ผลตอบแทนย้อนหลัง 6 เดือน อยู่ที่ 2.44% ย้อนหลัง1 ปี อยู่ที่ 2.47 % และ YTD อยู่ที่ 2.54% เกณฑ์มาตรฐาน ย้อนหลัง 6 เดือน อยู่ที่ 2.98% ย้อนหลัง 1 ปี อยู่ที่ 2.75% YTD อยู่ที่ 3.11% ส่วนกองทุน KTFIX-1Y3Y ย้อนหลัง 6 เดือน อยู่ที่ 3.14%   ย้อนหลัง1 ปี อยู่ที่ 3.60% และ YTD อยู่ที่ 3.35% เกณฑ์มาตรฐาน AIMC ย้อนหลัง 6 เดือน อยู่ที่ 5.02%   ย้อนหลัง1 ปี อยู่ที่ 4.53% YTD อยู่ที่ 5.66%
นอกจากนี้ ทั้ง 2 กองทุนได้มีการจัดโปรโมชั่น รับเงินคืนเข้ากองทุน KTPLUS สำหรับผู้ลงทุนระหว่างวันที่ 1-30 มิ.ย.58 โดยมียอดเงินลงทุนทุกๆ 5 ล้านบาท แต่ไม่ถึง 50 ล้านรับเงินคืน 500 บาท ทุกๆ 50 ล้านบาท แต่ไม่ถึง 100 ล้านบาท รับเงินคืน 7,500 บาท และทุกๆ 100 ล้านบาทขึ้นไป รับเงินคืน 20,000 บาท    
 